
Parlamentul României

Camera Deputaţilor

	Comisia pentru muncă şi 

protecţie socială
	     Comisia pentru apărare, ordine publică și siguranță națională

	Nr. 4c-9/480
	Nr. 4c-15/227


Bucureşti, 14 decembrie 2021
Plx 261/2021
Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra propunerii legislative pentru completarea Legii nr.360/2002 privind Statutul poliţistului, trimis Comisiei pentru muncă şi protecţie socială şi Comisiei pentru apărare, ordine publică și siguranță națională pentru examinare pe fond, în procedură obişnuită, cu adresa nr.Plx 261/2021 din 9 iunie 2021.
	PREŞEDINTE,

ADRIAN SOLOMON
	VICEPREŞEDINTE,

MIHAI-VIOREL FIFOR

    Bucureşti, 14 decembrie 2021

Plx 261/2021
RAPORT  COMUN

asupra propunerii legislative pentru completarea Legii nr.360/2002 privind Statutul poliţistului 

În temeiul art.95 din Regulamentul Camerei Deputaţilor, republicat, cu modificările ulterioare, Comisia pentru muncă şi protecţie socială şi Comisia pentru apărare, ordine publică și siguranță națională au fost sesizate, prin adresa nr. Plx 261/2021 din 9 iunie 2021, cu dezbaterea pe fond, în procedură obişnuită, a propunerii legislative pentru completarea Legii nr.360/2002 privind Statutul poliţistului.
Propunerea legislativă are ca obiect de reglementare completarea art.21 al Legii nr.360/2002 cu un nou alineat, alin.(51), urmărindu-se aplicarea prevederilor alin.(5) al art.21 din actul normativ de bază şi politiştilor intraţi în corpul ofiţerilor de poliţie până la data de 2 iulie 2018, dacă prin aplicarea acestora li s-ar acorda un grad profesional mai mare, chiar dacă aceştia se aflau în perioada de tutelă profesională.

La întocmirea prezentului raport preliminar, Comisia pentru muncă şi protecţie socială a avut în vedere:

· avizul favorabil al Consiliului Legislativ (nr.229/16.04.2021)

· avizul favorabil al Consiliului Economic şi Social (nr.3011/07.04.2021)

· avizul negativ al Comisiei pentru administraţie publică şi amenajarea teritoriului (nr.4c-7/283/12.10.2021)

· avizul negativ al Comisiei pentru drepturile omului, culte şi problemele minorităţilor naţionale (nr.4c-6/543/10.06.2021)

· punctul de vedere, negativ, al Guvernului (nr.1150/14.06.2021).

În conformitate cu prevederile Regulamentului Camerei Deputaţilor, republicat, cu modificările ulterioare, comisiile au dezbătut propunerea legislativă în şedinţe separate. 
La şedinţa Comisiei pentru apărare, ordine publică și siguranță națională din data de 6 iulie 2021, au participat la lucrări deputaţii conform listei de prezenţă.

În urma dezbaterilor și a opiniilor exprimate, membrii comisiei au hotărât, cu majoritate de voturi, respingerea propunerii legislative.

La dezbaterile din cadrul comisiei a participat, în calitate de invitat, domnul Gabriel Mureșan - Secretar de Stat în cadrul Ministerului Afacerilor Interne.

La şedinţa Comisiei pentru muncă şi protecţie socială din data de 7 decembrie 2021 şi-au înregistrat prezenţa 18 deputaţi din totalul de 20 de membri ai comisiei. 
În urma dezbaterilor şi a opiniilor exprimate, membrii comisiei au hotărât, cu majoritate de voturi (un vot împotrivă), respingerea propunerii legislative.
La dezbateri a participat, din partea Guvernului, doamna Adelina Dan - șef serviciu în cadrul Ministerului Afacerilor Interne.
Propunerea legislativă a fost respinsă de Senat, în calitate de primă Cameră sesizată, în şedinţa din 7 iunie 2021.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.


Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat.
În urma finalizării dezbaterilor asupra propunerii legislative, membrii celor două comisii au hotărât transmiterea către plenul Camerei Deputaţilor a prezentului raport comun, de respingere a propunerii legislative, pentru următoarele considerente:
Dispoziţiile art. 21 alin. (5) din Legea nr. 360/2002 stabilesc condiţiile în care li se acordă poliţiştilor - agenţii de poliţie absolvenţi cu diplomă de licenţă sau echivalentă ai instituţiilor de învăţământ superior cu profil corespunzător specialităţilor necesare poliţiei - gradele profesionale, criteriile de acordare fiind pregătirea şi vechimea în specialitatea corespunzătoare studiilor absolvite.

Faţă de justificările cuprinse în Expunerea de motive, referitoare la înlăturarea unei pretinse situaţii discriminatorii, învederăm că principiul egalităţii în faţa legii presupune instituirea unui tratament egal pentru situaţii care, în funcţie de scopul urmărit, nu sunt diferite. 
Principiul egalităţii în faţa legii şi a autorităţilor publice îşi găseşte aplicarea doar atunci când părţile se găsesc în situaţii identice sau egale, care impun şi justifică instituirea aceluiaşi regim juridic, astfel că dificultăţile legislative invocate de iniţiatori nu vizează o posibilă discriminare, ci reprezintă o problemă de succesiune în timp a legii.
Potrivit normelor de tehnică legislativă, textele noi urmează să fie încorporate în actul normativ de bază de la data intrării în vigoare a actului completator, iar acestea nu pot produce efecte juridice retroactiv. Având în vedere că norma propusă urmează a se aplica poliţiştilor intraţi în corpul ofiţerilor de poliţie până la data de 2 iulie 2018, vizând aşadar raporturi juridice născute, respectiv consumate, sub imperiul legii anterioare, apreciem că se creează premisele unei posibile înfrângeri a principiului neretroactivităţii legii, statuat de art.15 alin.(2) din Constituţie.  În acest sens, prin Decizia nr. 812/2006, Curtea a statuat că „ori de câte ori o lege nouă modifică starea legală anterioară cu privire la anumite raporturi, toate efectele susceptibile a se produce din raportul anterior, dacă s-au realizat înainte de intrarea în vigoare a legii celei noi, nu mai pot fi modificate ca urmare a adoptării noii legi, care trebuie să respecte suveranitatea legii anterioare.”
	PREŞEDINTE,

Adrian Solomon
	VICEPREŞEDINTE,

Mihai-Viorel Fifor


	SECRETAR,

Dan Constantin Șlincu
	SECRETAR,
Dumitru Coarnă


	Întocmit,

Şef birou Lidia Ana Vlădescu


	Consilier parlamentar Luminiţa Mihaela Oprea

